MOBA

Multiplayer online battle arena, eller MOBA, er en undersjanger av strategispill. MOBA-spill er ofte definert som spill med to lag som spiller mot hverandre på et forhåndsbestemt kart, som blir hjulpet av ikke-spillerstyrte figurer som marsjerer langs en forhåndsbestemt bane mot motstandernes base. Målet i MOBA-spill er som oftest å ødelegge motstanderlagets hovedstruktur, som er bak kanoner, vegger og andre beskyttelser som hindrer motstandere i å skade strukturen. De fleste MOBA-spill har en isometrisk kameravinkel, men noen spill definert som MOBA bruker førstepersons- eller tredjepersonskamera.MOBA-spill er som oftest «free-to-play», og tar heller betalt for tilgang til flere figurer eller visuelle endringer («skins») for figurer, hjelpemidler og kartet.Mange e-sportturneringer er basert rundt MOBA-spill, og flere av selskapene bak spillene holder sine egne mesterskap.


== Spillets gang ==

I MOBA-spill er det som regel fem spillere på hvert lag. Spillerne får tilgang til å velge sine figurer før spillet starter. I løpet av denne tiden, har spillerne i noen spill mulighet til å endre egenskaper eller evner som blir brukt i løpet av spillet. Figuren som spillere velger bestemmer som regel hvilken bane («lane») de skal oppholde seg i, og hvem de skal være der med. I noen MOBA-spill blir noen figurer omtalt som hjelpemidler («support»), og disse går som regel sammen med en annen, sterkere figur.
Figurene blir sterkere i løpet av spillets gang ved å få høyere rangering/nivå («level»), samt ved å bruke mynter på utstyr. Mynter anskaffes ved å slå motstandere, ikke-spillerstyrte figurer, ødelegge strukturer og generelt over tid.


=== Jungelområde ===
På de fleste MOBA-spillkart er det områder mellom de to-til-tre banene som kalles for jungel (eller «jungle»), hvor man kan finne ikke-spillerstyrte vesener som kan gi spillerne «experience» eller mynter. I noen spill har man også en dedikert «jungler»-spiller, som lusker rundt i jungelområdene med utgangspunkt i å hjelpe banespillerne. Dette skjer ofte ved å gjenge opp på («gank») enkelte motstandere som står på feil sted, ta kontroll av viktige mål på kartet eller overraske i en slåsskamp mellom lagene («team fight»).


=== Vinnerbetingelser ===
Det første laget som ødelegger hovedstrukturen til motstanderlaget vinner. I noen spill kan hovedstrukturen ikke bli angrepet før andre strukturer i banene før den er ødelagt. Disse andre strukturene er ofte tårn som skyter på fiender, vegger som hindrer fiender i å se inn, og andre hjelpemidler som beskytter laget.


== Bakgrunn ==
Spillet som ansees å være et av de første MOBA-spillene er en spillmodifikasjon for sanntidsstrategispillet Warcraft III. Denne modifikasjonen het Defense of the Ancients, hvor spillmekanismene kan bli sett i nåværende MOBA-spill som League of Legends og oppfølgeren Dota 2. Sjangernavnet MOBA ble først brukt av Riot Games, utviklerne av League of Legends, og har blitt det mer brukte navnet på sjangeren. Andre tidligere forslag var «DotA» (fra Defense of the Ancients), «ARTS» (fra engelsk, «action real time strategy») brukt av Valve, utvikler av Dota 2, og «Team Brawler» (engelsk, lagslåsser) som ble brukt av Blizzard for Heroes of the Storm.


== Eksempler på MOBA-spill ==
Dota 2
Heroes of Newerth
Heroes of the Storm
League of Legends, det mest populære MOBA-spillet basert på seertall på Twitch (per desember 2021)
SMITE, tredjepersonsvinklet kamera med figurer inspirert av mytologi
Awesomenauts, 2D-plattformer-MOBA


== Se også ==
Autobattler, en sjanger som oppsto ut ifra MOBA-spill
Sanntidsstrategispill, sjangeren MOBA oppsto ut ifra


== Referanser ==